Sisäministeri Päivi Räsästä (kd.) arvosteleva kappale herättää kristillisdemokraateissa myötähäpeää, kertoo puoluesihteeri Asmo Maanselkä.

–Tosi epä-älyllisiä. Jokainen biisinkirjoittaja kirjoittaa, kuten itse haluaa. Myötähäpeää se täällä herättää, Maanselkä kommentoi Uudelle Suomelle.

You Tubessa jo yli 21 000 näyttökertaa kerännyt Tuoni-yhtyeen kappale Räsäinen risti sisältää rajuakin lyriikkaa.

–Puuristi räsäinen päiviltä lyö, kappaleessa lauletaan.

Maanselkä pitää kappaleen ”saundimaailmasta”, mutta sanoituksissa voisi hänen mielestään olla jotain oivaltavampaa.

–Aika surkeat nuo lyriikat siinä. Menee jo vähän naurettavan puolelle, Maanselkä sanoo.

–Alkaa jo vähän hävettää niiden puolesta, ettei ole keksinyt mitään sen älyllisempää. Tuosta aihemaailmasta varmaan saisikin monenlaista oivallusta aikaiseksi, hän lisää.

Tuoni-yhtye kertoi maanantaina Kotimaa 24:lle, että kappaleessa ei ole kyse väkivaltaan yllyttämisestä.

Kristillisdemokraatit eivät aio ryhtyä mihinkään toimenpiteisiin asiassa, eikä kappale ole Maanselän mukaan herättänyt juurikaan keskustelua puolueessa.

Uusi Suomi yritti tavoittaa Päivi Räsästä kommentoimaan asiaa.

–Hän ei tällaista joutavanpäiväistä jaksa kommentoida eikä ole edes nähnyt videota, Maanselkä sanoo.

Juttua päivitettiin perjantaina kello 10.05 toimitukseen tulleen palautteen takia. Kappaleen sanat menevät "puuristi räsäinen päiviltä lyö" ei "puuristi Räsänen Päiviltä lyö", kuten tässä jutussa kerrottiin.